Maďarsko neverí v európsku ríšu riadenú z Bruselu. Podľa spravodajského servera 24.hu to dnes vyhlásil predseda maďarskej vlády Viktor Orbán v úvode parlamentnej rozpravy k ním predloženej novele ústavy.
"Nová väčšina"
Maďarský základný zákon by v prípade schválenia tohto návrhu bol upravovaný už po siedmy raz. Orbán chce presadiť klauzulu, ktorou by ústava zakázala presídlenie mimoeurópskych cudzincov do Maďarska.
Podľa jeho slov sa "nová väčšina" - 3,3 milióna Maďarov, ktorí v neplatnom referende 2. októbra odmietli bruselské prisťahovalecké kvóty - vyjadrila nielen k migračnej problematike, ale aj k ústavnej identite, teda k určeniu toho, s kým a ako Maďari chcú žiť spolu.
"Tí, podľa ktorých nie sú potrebné národy, podľa ktorých treba prijímať migrantov, podľa ktorých treba zrušiť hranice a v Európe zlikvidovať jazyky i kultúru, spustili medzinárodnú akciu," povedal pred poslancami parlamentu maďarský premiér a dodal, že migračná kríza je iba príznakom.
"Skutočnou otázkou je, či chceme Európu národov. V referende 98 percent Maďarov odpovedalo kladne," zdôraznil.
Ochrana identity Maďarov
Na území Maďarska bude môcť podľa tohto návrhu žiť prisťahovalec iba na základe individuálneho posúdenia jeho žiadosti maďarskými orgánmi v zmysle zákonov schválených maďarským Národným zhromaždením.
Orbán chce ďalej zakomponovať do základného zákona ustanovenie, že ochrana identity Maďarov, ktorá je zakotvená v historickej ústave, je zásadnou povinnosťou štátu.